BC พุ่งแรง 9% รับแผนส่งคลีนิกพรีเมียมลุยกัญชา จ่อเปิดตัวเดือนพ.ค.นี้
BC พุ่งแรง 9% รับแผนเปิดคลีนิกพรีเมียมลุยกัญชา ตอบสนองต่อเทรนด์ด้านการท่องเที่ยวเชิงสุขภาพ โดยคลินิกแห่งแรกจะตั้งอยู่ ณ โครงการ Summer Point ที่เป็นอาคารแบบ mixed-use โดยคาดว่าจะเปิดตัวในเดือนพ.ค.65
11 ม.ค. 2565

ผู้สื่อข่าวรายงานว่าวันนี้ (11 ม.ค. 2565) ราคาหุ้นบริษัท บูทิค คอร์ปอเรชั่น จำกัด (มหาชน) หรือ BC ณ เวลา 11:15 น. อยู่ที่ระดับ 2.58 บาท เพิ่มขึ้น 0.22 บาท หรือ 9.32% โดยทำจุดสูงสุดที่ 2.66 บาท และทำจุดต่ำสุดที่ 2.42 บาท ด้วยมูลค่าการซื้อขาย 53.58 ล้านบาท

นายปรับ ทักราล ประธานเจ้าหน้าที่บริหาร BC กล่าวว่า บริษัทฯ พร้อมรับมือกับความท้าทายจากสถานการณ์โควิด-19 และคาดหวังว่าปี 2565 จะเป็นปีแห่งการฟื้นตัวทางเศรษฐกิจ และอุตสาหกรรมท่องเที่ยวและการโรงแรมอย่างมีนัยสำคัญ ซึ่งยังคงเดินหน้าขยายธุรกิจหลักด้านพัฒนาอสังหาริมทรัพย์ ควบคู่การต่อยอดความสำเร็จในธุรกิจด้านสุขภาพ เตรียมส่งผลิตภัณฑ์สุขภาพจากกัญชาสู่คลินิกที่ทันสมัย ระดับพรีเมียม โดยคลินิกแห่งแรกจะตั้งอยู่ ณ โครงการ Summer Point ที่เป็นอาคารแบบ mixed-use โดยคาดว่าจะเปิดตัวในเดือนพ.ค. 2565
โดยตั้งแต่ไตรมาส 4/2564 ที่ผ่านมา BC ทยอยแจ้งข่าวดีอย่างต่อเนื่อง ซึ่งนอกจากความคืบหน้าของธุรกิจกัญชาเพื่อสุขภาพแล้ว ในเดือนต.ค. และพ.ย. 2564 ได้มีข่าวการปิดการขายเงินลงทุนในโครงการซิทาดีนส์ สุขุมวิท 23 ให้กลุ่มภิรัชบุรี ตามโมเดลธุรกิจ สร้าง-ดำเนินการ-ขายโครงการอสังหาริมทรัพย์ของ BC ซึ่งนอกจากจะสร้างผลตอบแทนที่ดีให้กับผู้ร่วมทุน BC ยังนำเงินที่ได้จากการขายไปต่อยอดธุรกิจในโครงการอสังหาริมทรัพย์อย่างต่อเนื่อง
ขณะเดียวกัน BC มีแผนที่จะขยายธุรกิจเพื่อสุขภาพนี้ไปยังโครงการโรงแรมและอสังหาริมทรัพย์ต่างๆ ของกลุ่มบริษัทเพิ่มเติม ตอบสนองต่อเทรนด์ด้านการท่องเที่ยวเชิงสุขภาพ Medical and Wellness Tourism และนโยบายภาครัฐในการพัฒนาการแพทย์แผนไทยและการแพทย์ทางเลือก ผ่านการนำจุดเด่นด้านกัญชา-กัญชง ดึงดูดนักท่องเที่ยวให้เดินทางเข้ามาเพื่อรับบริการจนสามารถสร้างรายได้เข้าสู่ประเทศ จึงน่าจะได้เห็นโอกาสใหม่ๆ ของกลุ่มบริษัทที่จะมีการอัพเดทตลอดปี 2565 อย่างแน่นอน